Bratislava, 29.1.2024

# **Vysvetlenie súťažných podkladov č. 2**

V rokovacom konaní so zverejnením na predmet zákazky „**Riadiaci a komunikačný systém verejného osvetlenia**“, ktoré bolo vyhlásené verejným obstarávateľom Technické siete Bratislava, a.s., Primaciálne nám. 1, 814 99 Bratislava (ďalej len „verejný obstarávateľ“) vo Vestníku verejného obstarávania č. 258/2023 zo dňa 28.12.2023 pod značkou 39818 - MRT, verejný obstarávateľ poskytuje na otázky záujemcu nasledovné vysvetlenie:

**Otázka č. 11:**

V prílohe č. 1 – Opis predmetu zákazky v časti „Základná špecifikácia RM-RVO a správy zariadení
medzi zoznamom príloh ma byt aj predvyplnený JED formulár, prosím viete ho doplniť do príloh?

**Odpoveď č. 11:**

Verejný obstarávateľ dopĺňa predvyplnený JED k danej zákazky medzi prílohy.

**Otázka č. 12:**

V Súťažných podkladoch v Zmluve o dodávke prvkov a poskytovaní služieb riadiaceho systému verejného osvetlenia mesta Bratislava a súvisiacich služieb sa uvádza:

Bod 7.2. - V prípade, ak Poskytovateľ úspešne vykoná Pilotný projekt a ani do tridsiatich (30) dní odo dňa vystavenia Akceptačného protokolu o úspešnom vykonaní Pilotného projektu nedôjde
k predčasnému ukončeniu tejto Zmluvy podľa bodu 18.6 (a) tejto Zmluvy, Objednávateľ sa zaväzuje Poskytovateľovi vystaviť Objednávku na dodanie a plnenie Fixnej časti Základného rozsahu projektu.

Bod 18.6 (a) - Objednávateľ je oprávnený vypovedať túto Zmluvu aj bez uvedenia dôvodu v čase od vydania Akceptačného protokolu o úspešnom vykonaní Pilotného projektu do uplynutia tridsiatich (30) dní odo dňa vydania Akceptačného protokolu o úspešnom vykonaní Pilotného projektu. Možnosť výpovede podľa tohto bodu tiež zaniká vystavením prvej Objednávky na akýkoľvek rozsah Základného rozsahu služby po úspešnom vykonaní Pilotného projektu. V prípade výpovede podľa tohto bodu je výpovedná doba jeden (1) mesiac odo dňa doručenia výpovede.

Žiadame Verejného obstarávateľa o vysvetlenie, keď postavil súťaž s preukázaním referencií na min. 15 000 RM-S a 300 RM-RVO z akého dôvodu chce mať oprávnenie vypovedať túto Zmluvu aj bez udania dôvodu s úspešným Poskytovateľom ktorý úspešne vykonal Pilotný projekt v objeme 1000 ks RM-S a 30 ks RM-RVO a získal od Objednávateľa Akceptačný protokol o úspešnom vykonaní Pilotného projektu? Z tohto hľadiska aké oprávnenia a práva má úspešný Poskytovateľ ktorý úspešne vykonal Pilotný projekt k získaniu ďalších objednávok na dodanie RM-S a RM-RVO?

**Odpoveď č. 12:**

Úmyslom verejného obstarávateľa, s ktorým vyhlásil túto zákazku, je jej plnenie minimálne po dobu 10 rokov (v prípade, ak nedôjde k predĺženiu doby poskytovania plnenia v súlade s bodom 3.1 Zmluvy). Verejný obstarávateľ však pripúšťa, že pri realizácii pilotného projektu môže dôjsť k okolnostiam, ktoré budú mať vplyv na ďalšie plnenie predmetu zákazky, pre ktoré sa môže ukázať ako neúčelne, neefektívne alebo inak nemožné pokračovať v poskytovaní plnenia, a to aj napriek úspešnému vykonaniu pilotného projektu. Z uvedeného dôvodu zahrnul verejný obstarávateľ do návrhu Zmluvy
aj záujemcom uvedené ustanovenie bodu 18.6 (a).

Verejný obstarávateľ ďalej uvádza, že táto zákazka je realizovaná postupom rokovacieho konania
so zverejnením, kde očakáva zo strany uchádzačov ďalšie podnety ohľadom technického riešenia, zmluvných podmienok, ktoré sú k dnešnému dňu zverejnené alebo iných faktorov, ktoré môžu ovplyvniť požadované plnenie, a to v pilotnej fáze alebo v ďalších fázach projektu. Verejný obstarávateľ nevylučuje, že počas týchto rokovaní sa ukáže ako vhodné upraviť rôzne parametre, zmluvné podmienky alebo uchádzači poukážu na ďalšie okolnosti, ktoré môžu mať vplyv na úspešnosť pilotného projektu alebo na pokračovanie v poskytovaní plnenia. Pre úplnosť však verejný obstarávateľ dodáva, že v tomto prípade ide o návrh Zmluvy, ktorý je v priebehu rokovaní modifikovateľný, ak sa takáto úprava ukáže ako účelná.

S pozdravom

 Ing. Juraj Nyulassy

 Predseda predstavenstva